‘Verlammend dronk’ motoris vasgetrekArgieffoto Die man wat in ŉ padblokkade in Lingelethu-Wes naby Kaapstad in hegtenis geneem is, se bloedalkoholvlak was meer as 11 keer die wettige perk. JP Smith, burgemeesterskomiteelid van veiligheid en sekuriteit, het gesê verkeer- en metropolisiebeamptes moes die man uit sy voertuig help. “Dit is werklik skokkend. Die motoris was eenvoudig in ŉ verlammende toestand van dronkenskap,” het hy gesê. Hy het bygevoeg dat die man heel waarskynlik nie op sy eie gekuier het nie, wat hom laat wonder hoe enigiemand kon toelaat dat hy in só ’n toestand agter ŉ stuurwiel inskuif. “Hoe kan ons ooit gedrag verander en ons samelewing veiliger maak as mense dink dit is aanvaarbaar om só baie te drink en dan nog agter ŉ motor se stuurwiel in te klim?” het hy gesê. Volgens Smith was die man een van 32 motoriste wat in die padblokkade in hegtenis geneem is. Nog 12 motoriste is dieselfde dag in ander padblokkades in hegtenis geneem. “Een van die bestuurders was in nóg meer moeilikheid toe sy pa by die polisiestasie opdaag en uitvind sy seun het sy splinternuwe Audi gebruik om [aan ŉ straatwedren] deel te neem sonder sy medewete,” het Smith gesê. Ander bestuurders is in hegtenis geneem vir dronkbestuur, nalatige en roekelose bestuur, dwelmbesit en die onwettige besit van ŉ vuurwapen.